UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING om fælles regler for civil luftfart og om oprettelse af et europæisk luftfartssikkerhedsagentur OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS FORORDNING om fælles regler for civil luftfart og om oprettelse af et europæisk luftfartssikkerhedsagentur

(EØS-relevant tekst)

1. Indledning

Ifølge EF-traktatens artikel 251, stk. 2, litra c), skal Kommissionen afgive udtalelse om de ændringsforslag, Europa-Parlamentet vedtager ved andenbehandlingen. Nedenfor følger Kommissionens udtalelse om de 28 ændringsforslag, som Europa-Parlamentet har stemt om.

2. BAGGRUND

a) Den 4. december 2000 fremsendte Kommissionen sit forslag til forordning (KOM(2000) 595 endelig - COD 2000/0246 af 27. september 2000) til Rådet og Europa-Parlamentet. [1]

[1] EFT C 154E af 29.5.2001, s. 1.

b) Det Økonomiske og Sociale Udvalg afgav positiv udtalelse på plenarmødet den 30. maj 2001. [2] Regionsudvalget er ikke blevet hørt.

[2] EFT C 221 af 07.08.2001, s. 38.

c) Den 5. september 2001 afgav Europa-Parlamentet efter førstebehandlingen sin udtalelse, der indeholder syvoghalvtreds (57) ændringer til Kommissionens forslag. [3]

[3] EFT C 072 af 21.03.2002, s. 80-146.

d) Rådet vedtog sin fælles holdning den 19. december 2001. [4]

[4] EFT C 058E af 05.03.2002, s. 44-67.

e) Den 11. januar 2002 vedtog Kommissionen i overensstemmelse med traktatens artikel 251, stk. 2, en meddelelse til Europa-Parlamentet om Rådets fælles holdning (SEC(2002) 23 endelig).

f) Rådets fælles holdning fremsendtes til Parlamentet den 17. januar 2002.

g) Den 9. april 2002 vedtog Europa-Parlamentet ved andenbehandlingen en beslutning, der indeholder 28 ændringsforslag til den fælles holdning.

3. Formålet med forslaget

Drøftelserne i Fællesskabet internt og eksternt i JAA (de fælles luftfartsmyndigheder - en mellemstatslig organisation som udarbejder fælles normer og sikkerhedsprocedurer for Europa) har vist, at der er behov for en stærk organisation med beføjelser på området for luftfartssikkerhed, som kan overtage de forvaltningsopgaver, der for øjeblikket udføres på nationalt niveau. Derfor vedtog Rådet den 16. juli 1998 en beslutning om at bemyndige Kommissionen til at indlede forhandlinger med stater, som er medlemmer af JAA, men som ikke er medlemmer af Den Europæiske Union med henblik på at oprette en international organisation. Dette initiativ er imidlertid stødt på talrige vanskeligheder, som har bevirket, at Kommissionen, som den blev opfordret til på Rådets samling den 26. juni 2000, har udarbejdet et forslag til en forordning om inden for Fællesskabets rammer at oprette et europæisk agentur for luftfartssikkerhed (EASA) og fastsætte fælles regler for den civile luftfart.

Hovedformålet med forslaget er at nå et højt og ensartet niveau for sikkerhed og beskyttelse af miljøet i Fællesskabet. Andre formål er at lette fri og retfærdig konkurrence i Fællesskabet, at øge certificeringsprocessernes effektivitet og at fremme den europæiske luftfartsstandard i hele verden. Betingelserne for at nå sådanne mål er formulering, godkendelse og ensartet anvendelse af alle nødvendige bestemmelser samt automatisk anerkendelse uden yderligere verificeringskrav af godkendelse, der er givet i henhold til disse bestemmelser til produkter, organisationer og personale forbundet med civil luftfart og med oprettelse af et EF-agentur, som kan bistå Kommissionen med de gennemførelsesopgaver, som den er blevet pålagt, samt udføre visse opgaver med den nødvendige effektivitet og hurtighed.

4. Kommissionens udtalelse om Europa-Parlamentets ændringsforslag

Ved andenbehandlingen vedtog Parlamentet 28 ændringsforslag til Rådets fælles holdning. Kommissionen accepterer samtlige ændringer med forbehold af bemærkningerne til ændring 1 og 4 nedenfor.

De væsentligste ændringer kan inddeles i følgende kategorier :

Udvidelse af forordningens anvendelsesområde

Formålet med ændring 1 og 4 er at anmode Kommissionen om at fremlægge forslag, der omfatter hele luftfartssikkerhedsområdet, navnlig hvad angår udstedelse af licenser til personalet og flyvningsoperationer. Kommissionen er enig med hensyn til substansen, da de ønskede forslag allerede indgår i dens arbejdsprogram, men den skal principielt bemærke, at forslagenes ordlyd kan fortolkes som værende i modstrid med Kommissionens initiativret, der er knæsat i traktaten. Selv om ændring 1 og 4 accepteres, kan det altså under ingen omstændigheder ses som en indskrænkning af initiativretten.

Oprettelse af agenturer

Formålet med ændring 2 er at vise Europa-Parlamentets vilje til at fastlægge fælles regler for de bidrag enten i form af penge eller ressourcer, som medlemsstaterne bør yde til agenturerne for at lette deres oprettelse på medlemsstaternes område. Dette forekommer at være en berettiget anmodning, selv om denne forordning måske ikke er den mest hensigtsmæssige ramme at fremlægge den i. Kommissionen accepterer altså denne ændring, men forbeholder sig ret til at beslutte, om det er hensigtsmæssigt at fastlægge fælles regler for samtlige agenturer.

Udnævnelse og styrkelse af agenturets administrerende direktør

Ændringsforslag 10, 12, 13 og 14 sigter mod at lette udnævnelsen af den administrerende direktør og styrke hans autoritet over for de andre direktører. Kommissionen accepterer disse ændringer.

Udeladelse af henvisningen til erhvervsmæssige interesser

Formålet med ændringsforslag 6 og 8 er at undgå, at teksten fortolkes på en måde, der kunne føre til, at beslutninger, som kun burde træffes ud fra hensynet til sikkerhed eller miljøvenlighed, påvirkes af erhvervsmæssige hensyn. Dette er væsentlige præciseringer, som Kommissionen accepterer

Styrkelse af agenturets autonomi

Ændringsforslag 9 og 11 sigter ifølge Parlamentet mod at styrke forbindelserne mellem agenturet og Kommissionen. Ændringsforslag 9 kan accepteres i det omfang, det er legitimt at sørge for, at Kommissionen, der ikke har nogen teknisk ekspertise, ikke kan ændre en standard uden at undersøge indvirkningen på sikkerhed og miljøbeskyttelse; affattelsen anfægter ikke Kommissionens initiativret. Ændring 11 er nærmest en ændring af fremstillingen, men Kommissionen skal altid give sin tilslutning, selv når det drejer sig om en ny affattelse. Kommissionen accepterer disse ændringer.

Overgangsbestemmelser

Ændringsforslag 16 sigter mod at begrænse perioden, hvor et dobbelt system, dvs. samtidig et EU-system og et nationalt system, finder anvendelse med henblik på at lette overgangen. Parlamentets politiske argumenter er berettigede, og derfor accepterer Kommissionen denne ændring.

Redaktionelle ændringer

Resten af ændringsforslagene vedrører kun redaktionelle ændringer.

- Ændring 3, 5 og 15 sigter mod at genindføre Kommissionens oprindelige tekst

- Ændring 7 og ændring 17-28 sigter mod at indarbejde de redaktionelle forbedringer, som efter vedtagelsen af den fælles holdning forekommer ønskelige.

Kommissionen accepterer disse ændringer.

5. Konklusion

Kommissionen ændrer hermed sit forslag i medfør af EF-traktatens artikel 250, stk. 2, som anført ovenfor.